b'\n_START_ARTICLE_\nMentorskab\n_START_SECTION_\nMentorskabet i et videre perspektiv\n_START_PARAGRAPH_\nSet med organisationens \xc3\xb8jne er mentorskabet en strategisk udviklingsaktivitet, der kan st\xc3\xb8tte virksomhedens langsigtede m\xc3\xa5l. Dette g\xc3\xa6lder ogs\xc3\xa5 for \xc3\xa5bne mentorprogrammer, som etableres f.eks. af b\xc3\xa5de faglige og frivillige foreninger og netv\xc3\xa6rk samt i forskelligt offentligt regi._NEWLINE_Mentorprogrammer kan st\xc3\xb8tte organisationens behov for kultur- og kompetenceudvikling. Gennem mentorprogrammets design og gennem valg af mentorer og mentees sender ledelsen st\xc3\xa6rke signaler til alle i organisationen om, hvilke v\xc3\xa6rdier, hvilken adf\xc3\xa6rd og hvilke kompetencer, det er vigtigt at udvikle for at have en god fremtid i organisationen og for at bidrage til at skabe succesfulde resultater for organisationen nu og i fremtiden._NEWLINE_P\xc3\xa5 samme m\xc3\xa5de kan \xc3\xa5bne mentorprogrammer st\xc3\xb8tte strategiske m\xc3\xa5ls\xc3\xa6tninger. Det er f.eks. den faglige forening, som etablerer et mentorprogram for at skabe netv\xc3\xa6rk mellem medlemmerne, for at styrke videndeling og personlig udvikling hos medlemmerne, hvilket p\xc3\xa5 l\xc3\xa6ngere sigt vil hj\xc3\xa6lpe medlemmerne med at udvikle deres markedsv\xc3\xa6rdi og lettere f\xc3\xa5 adgang til nye job og karriereudvikling. Samtidigt styrker mentorprogrammet medlemmernes tilknytning og loyalitet til den faglige forening, som s\xc3\xa5ledes styrker sin markedsposition. Og det er uddannelsesinstitutioner, som etablerer mentorprogrammer for de studerende for at st\xc3\xb8tte dem i uddannelsen, s\xc3\xa5 de l\xc3\xa6rer mest muligt og f\xc3\xa5r en god afslutning p\xc3\xa5 uddannelsen. For uddannelsesinstitutionen sikrer det samtidigt, at ressourcerne anvendes optimalt, der kommer flere studerende hurtigere igennem systemet, og de studerende tiltr\xc3\xa6kkes af institutionen, fordi den viser st\xc3\xb8rre omsorg og interesse for de studerende gennem mentorprogrammet._NEWLINE_Mentorprogrammer kan desuden have samfundsm\xc3\xa6ssige form\xc3\xa5l. Det kan v\xc3\xa6re st\xc3\xb8tte til iv\xc3\xa6rks\xc3\xa6ttere, integration af nydanskere, fastholdelse af unge i ungdomsuddannelser, udvikling af kvindelige ledere m.m., Det er alts\xc3\xa5 i h\xc3\xb8j grad programmer, som \xc3\xb8nsker at bidrage til en bedre udnyttelse af ressourcerne p\xc3\xa5 arbejdsmarkedet samt til st\xc3\xb8rre fastholdelse af studerende og udnyttelse af ressourcerne i uddannelsessystemet.'